কলকাতায় রাতভর বৃষ্টিতে জলবন্দি শহর, শিয়ালদহ শাখায় ট্রেন পরিষেবা ব্যাহত

কলকাতা: দুর্গাপুজোর (Durga Puja) আগে রাতভর টানা বৃষ্টিতে কার্যত জলমগ্ন হয়ে পড়ল কলকাতা (Kolkata)। সোমবার রাত থেকে মঙ্গলবার ভোর পর্যন্ত মাত্র কয়েক ঘণ্টার প্রবল বর্ষণে শহরের বিভিন্ন প্রান্ত হাঁটু সমান জলে ডুবে যায়। কসবা, ভিআইপি বাজার, কাঁকুরগাছি, নিউটাউন, তপসিয়া, মানিকতলা, চিংড়িঘাটা, বালিগঞ্জ ও কালিঘাটে সাধারণ মানুষের দুর্ভোগ চরমে পৌঁছেছে।

আলিপুর আবহাওয়া দফতরের তথ্যে, রাত ১০টা ৩০ থেকে ভোর ৫টার মধ্যে রেকর্ড হয়েছে প্রায় ২৪৭.৫ মিলিমিটার বৃষ্টি। এ ধরনের বৃষ্টিপাত কলকাতায় খুবই বিরল বলে জানিয়েছে আবহাওয়া অফিস।

আরও পড়ুন: রাতভর বৃষ্টিতে জলমগ্ন কলকাতা, পুজোর আগেই কি দুর্যোগ কাটবে?

বৃষ্টির প্রভাবে রেল পরিষেবাও কার্যত বিপর্যস্ত। শিয়ালদহ দক্ষিণ শাখার লক্ষীকান্তপুর, ডায়মন্ডহারবার ও ক্যানিং লাইনে ট্রেন চলাচল সম্পূর্ণ বন্ধ রয়েছে। পার্ক সার্কাস এলাকায় রেললাইনে জল ঢুকে পড়ায় আরও জটিলতা দেখা দিয়েছে।

এই পরিস্থিতিতে মঙ্গলবার একাধিক স্কুল পরীক্ষা স্থগিত করেছে। দুর্গাপুজোর আগে শেষ মুহূর্তের প্রস্তুতিও ব্যাহত হয়েছে। অনেক পুজো কমিটির মণ্ডপ নির্মাণ, আলোকসজ্জা ও সাজসজ্জার কাজ বৃষ্টির জলে ক্ষতিগ্রস্ত হয়েছে।

প্রবল বৃষ্টিতে রাস্তাঘাটে জল জমে যান চলাচলেও ব্যাপক সমস্যার সৃষ্টি হয়েছে। সাধারণ মানুষের পাশাপাশি নিত্যযাত্রীদেরও চরম দুর্ভোগ পোহাতে হচ্ছে।